กลับมาอีกครั้งตามเสียงโห่ร้อง วันนี้ขอพามิตรรักแฟนขับไปรู้จัก ร้านส้มตำเจ้าดังย่านสันติธรรม ที่ใครเคยผ่านหรืออาศัยอยู่ย่านนั้น รับรองว่าไม่มีใครไม่รู้จัก เพราะป้ายใหญ่ (ฮา) ไม่ใช่นะครับ ร้านนี้โด่งดังในเรื่องราคาที่ถูก แต่ปริมาณที่ได้จัดหนัก จัดเต็ม อิ่มหมีพลีหมัน คุ้มค่า คุ้มราคาอย่างแน่นอน ร้านนี้มีชื่อเสียงเรียงนามว่า ร้าน "ส้มตำเจ๊จุก ตำแหลก" ครับ

"ส้มตำเจ๊จุก ตำแหลก" ตั้งอยู่บนถนน เทวัญ ไม่มีเลขที่ครับ ถ้ามาทางซุปเปอร์ไฮเวย์ จะตรงเข้ามาในเมือง ก่อนถึงแยกรินคำ จะเจอซอยร้านเนเน่ปลาเผาอยู่ซ้ายมือ ให้เลี้ยวซ้ายเข้ามา ตรงมาเรื่อยๆ ร้านจะอยู่ขวามือ สังเกตง่ายมาก เพราะป้ายใหญ่ (จริงๆ)

ร้านนี้ใหญ่ครับ กว้างขวาง มีที่จอดรถ บรรยากาศโปร่ง โล่งสบาย แลดูสะอาดสะอ้าน มีที่นั่งเยอะ เหมาะมาทานกับเพื่อนฝูง คือชวนกันมาจกข้าวเหนียว ยอกตำส้ม จะได้อารมณ์มาก

สำหรับเมนูร้านนี้ มีหลากหลายให้เลือกครับ คือมีตำทุกประเภทที่จะสรรหามาตำได้ ตำไข่มดแดง ตำเห็ดถอบก็เคยมีมาขายแล้ว ส่วนเมนูอื่นๆนอกเหนือจากส้มตำก็มีขาย เช่นอาหารอีสานต่างๆ โดยส่วนใหญ่ พี่เจี๊ยบเจ้าของร้านจะเป็นคนคิดเอง เออเองแทบทั้งหมด ซึ่งส่วนใหญ่ก็ผ่านลิ้นข้าพเจ้ามาแทบทั้งสิ้น (หนูทดลอง) ที่เป็นลายเซ็นของร้านนี้ก็ ตำทะเลไฮโซ , ตำปูม้า , ยำหอยแมลงภู่ชิลี 

อื่นๆก็มี 
-	แกงอ่อมไก่/หมู
-	ซี่โครงอบน้ำผึ้ง
-	ไก่ย่าง
-	หมูแดดเดียว
-	ยำหอยแมลงภู่/แมลงภู่ชิลี
-	ซุปหน่อไม้
ฯลฯ

ส่วนเมนูที่แนะนำอยากให้ลิ้มลอง (Don’t Miss) แบบว่าถ้ามาแล้วห้ามพลาดเด็ดขาดก็คือ หอยเชลล์น้ำตกครับ หอยที่นี่ใหญ่ สด บิ๊กเบิ้มสุดๆ คือมันใหญ่มากๆ ใหญ่เหมือนแม่ค้าที่ตลาดล็อคขายให้ร้านนี้เจ้าเดียว คือผมมาร้านนี้ทีไร ต้องขอกิน เฮ้ย สั่งกินตลอด เมนูนี้รับประกันครับ เป็นได้ทั้งแกล้ม ทานเล่น หรือทานพร้อมข้าวก็อร่อยฮะ

ส่วนเรื่องรสชาติอาหารที่นี่ ต้องขอบอกว่าทานได้ทุกเพศ ทุกวัย ชอบหวาน ชอบเผ็ด เปรียว เค็ม อยากได้รสใด สั่งได้หมดครับ แค่แจ้งล่วงหน้า แม่ค้าเขาจะได้จัดให้ คือส้มตำมันเป็นศาสตร์อย่างหนึ่งครับ รสชาติมันบ่งบอกได้หลายทิศทางพูดง่ายๆ ปากใคร ปากมัน ลิ้นฉัน ลิ้นเธอ ส่วนตัวมองว่าน่าจะถูกปากสาวๆหลายท่านนะครับ สำหรับคอทองแดง เวลาลงรายการสั่งอาหาร ให้วงเล็บท้ายเมนูว่า “มักแซ่บ” เพื่อเพิ่มอรรถรสในการรับประทานอาหารฮะ

สรุปแล้วถ้าจะให้คำจำกัดความร้านนี้คงบอกได้เพียงว่า “มีมากกว่าส้มตำ” เพราะเมนูเยอะมากกกก มาทานทีไรเหมือนส้มตำเป็นลูกเมียน้อยครับ เพราะอาหารอย่างอื่นต้องจัดมาเต็มโต๊ะ รสชาติดี ราคาก็ไม่แพงอย่างที่คิด กินส้มตำอย่างเดียวไม่คุ้ม ต้องสั่งอย่างอื่นด้วยเจ้า ขอบอกกก

รู้ก็ดี ไม่รู้ก็ได้ :
1.	ร้านชื่อเจ๊จุก ตำแหลก แต่คนเก็บตังจริงๆ ชื่อเจี๊ยบ
2.	ร้านเปิดมาแล้ว 2 ปีกว่า โดยก่อนหน้านี้ใช้อีกชื่อหนึ่ง แต่โดนมือตำทรยศ หักหลัง เลยเปลี่ยนชื่อใหม่ สดใสกว่าเดิม
3.	ส้มตำร้านนี้มีบริการส่งถึงบ้านด้วยนะครับ สามารถติดต่อไปที่เบอร์ 053-241-155 (โรดรันเนอร์) บอกสั่งอาหารร้านส้มตำเจ๊จุก


